Prešov 24. novembra (TASR) – Hádzanári slovenského šampióna Tatrana Prešov zvládli úvodný duel 3. kola Pohára EHF a pred domácim publikom zvíťazili nad slovinským RK Branik Maribor o osem gólov. Podľa slov skúseného krídelníka Radoslava Antla majú za sebou "zeleno-bieli" iba prvý polčas, v ktorom rozhodla predovšetkým lepšia obrana domácich.
"Rozhodla lepšia obrana, keďže sme pokryli ich 'streďáka' s pivotom. Súperi neboli tak fyzicky stavaní a mali trošku problém v obrane," uviedol Antl a pokračoval: "Máme za sebou polčas a osemgólový náskok, no v Maribore to jednoduché nebude. Súper bude chcieť hrať rýchlu hádzanú a musíme si dať pozor na druhú vlnu. Nesmieme sa splašiť aj keby sme prehrávali na začiatku o dva, či tri góly, pretože obranou to dokážeme stiahnuť."
Tatran zaznamenal v zápase dve "hluché" miesta, keď najprv od 15. do 21. minúty stratil sľubný náskok 11:5, pričom súperovi dovolil znížiť na 11:12. V druhom dejstve naopak hýrili domáci streleckou aktivitou, no od 39. do 48. minúty nedokázali presne zakončiť, keď triafali predovšetkým konštrukciu hosťujúcej brány. "V prvom polčase sme nejako odišli v obrane, bolo tam trošku nepozornosti a dostali sme ľahké góly. Keď si trpezlivo robíme náskok, tak si nemôže dovoliť robiť takéto chyby, či už v obrane alebo útoku. Strácame veľa síl a potom nám môžu chýbať," konštatoval pre TASR pravý krídelník Tatrana Tomáš Urban.
V závere duelu vyhrávali Prešovčania i o desať gólov (34:24) a napriek nepremeneným príležitostiam sa predviedli v dobrom svetle a ukázali potenciál pred odvetným duelom. "Myslím si, že s výkonom môžeme byť spokojní, pretože sme zdolali kvalitného súpera o osem gólov. Má kvalitného stredového hráča, ktorý rozhadzuje loptu a hrá rýchlo. Toto víťazstvo môže byť dobrou východiskovou pozíciou," dodal Urban.